धैर्य व सहनशीलता से कई गुना बढ़ जाती हैं खुशियां
उज्जैन | जीवन में दुख और सुख का क्रम निरंतर बना रहता है। खुश रहना और दूसरों को खुश रखना हमारे ही हाथ में है।जीवन में दुखों की अनुभूति हमारे ही द्वारा निर्मित होती है। जीवन में धैर्य और सहनशीलता के गुण हमारी खुशियाें को कई गुना बढ़ा देते हैं। प्रकृति का नियम है कि जैसा व्यवहार हम दूसरों के प्रति करते हैं वही व्यवहार हमें भी प्राप्त होता है।
यह बात कालिदास कन्या महाविद्यालय के प्राचार्य डॉ. हरीश व्यास ने भारतीय महाविद्यालय में व्यक्तित्व विकास- दुख से संतुष्टि की ओर विषय पर आयोजित सेमिनार में कही। उन्होंने कहा आधुनिक तकनीक के इस दौर में हमारे सोशल मीडिया पर हजारों मित्र हो सकते हैं लेकिन जीवन में मित्रों के सुख-दुख में समय पर साथ देना ही सच्ची मित्रता है। उन्होंने छात्राओं को व्यक्तित्व विकास की दिशा में कई महत्वपूर्ण सुझाव देते हुए कहा हमें अपनी भावनाओं को अभिव्यक्त करते आना चाहिए। हमारे जीवन की दिशा और लक्ष्य क्या हो, यह भी हमें अपनी रुचि के आधार पर निश्चित करना चाहिए। उन्होंने छात्राओं की विभिन्न जिज्ञासाओं का भी समाधान किया। अध्यक्षता संस्थाध्यक्ष कृष्णमंगलसिंह कुलश्रेष्ठ ने की। स्वागत डॉ. गिरीश पंड्या ने किया। संचालन प्रो. ज्योत्स्ना शाक्य ने किया। आभार प्राचार्य नीलम महाडिक ने माना।
सेमिनार को संबोधित करते अतिथि व उपस्थित कॉलेज की छात्राएं।
कार्यशाला
संगोष्ठी
hin_Deva hin_Deva hin_Deva hin_Deva hin_Deva hin_Deva